„ Það sem gerir mig svo meyran er bara hvað er til mikið af góðu fólki . Og hvað þúsund kall getur orðið stór . Þetta sýnir okkur það , “ segir ljósmyndarinn og Instagram-stjarnan Helgi Ómarsson sem var hóflega bjartsýnn þegar hann hóf söfnun fyrir neyðartjaldi í Sönnum gjöfum UNICEF meðal fylgjenda sinna á Instagram á þriðjudag . Tjaldið kostar tæpar 158 þúsund krónur en viðtökurnar fóru fram úr björtustu vonum og rúmum sólarhring síðar hafði safnast rúmlega ein milljón króna á reikninginn sem Helgi stofnaði . Þessa peninga nýtti Helgi svo til að kaupa hjálpargögn á Sannargjafir.is í dag . Tekið skal fram að þessi söfnun var algjörlega að frumkvæði Helga sem vildi bara gera eitthvað fallegt fyrir börn í neyð og mun þetta dásamlega framtak svo sannarlega nýtast þeim . Auk neyðartjaldsins , sem nýtist á stríðs - og hamfarasvæðum sem til dæmis heilsugæsla , bráðabirgðaskóli eða barnvænt svæði þar sem börn geta leikið sér og fengið að vera börn við erfiðar aðstæður , þá var augljóslega afgangur til að kaupa mikið af hjálpargögnum . Bóluefni gegn mislingafaraldri sem nú kostar þúsundir barna lífið í Kongó og Suður Kyrrahafi , jarðhnetumauki sem bjargar lífi vannærðra barna um allan heim , vatnshreinsitöflur sem á augnabliki breyta óhreinu og sýktu vatni í drykkjarhæft vatn og hlýjan fatnað fyrir veturinn svo fátt eitt sé nefnt . Helgi leitaði í gær ráða hjá starfsfólki UNICEF á Íslandi um hvernig best væri að ráðstafa fjármununum svo þeir nýtist sem best í það sem mest þörf er fyrir . Og það er óhætt að segja að peningurinn hafi verið vel nýttur . Fyrir upphæðina sem safnaðist keyptu Helgi og fylgjendur hans í sameiningu : Bergsteinn Jónsson , framkvæmdastjóri UNICEF á Íslandi , segir framtak Helga og hópsins í kringum hann einstaklega gleðilegt og glæsilegt . „ Allir sem keypt hafa Sanna gjöf hjá UNICEF hafa upplifað þessa einstöku tilfinningu sem því fylgir . Það eru einhverjir töfrar í því sem erfitt er að koma í orð og tengjast því að láta gott af sér leiða , vitandi það að gjöf þín mun skipta sköpum . Það var ótrúlega spennandi fyrir okkur að fylgjast með söfnuninni hjá Helga og sjá þennan samtakamátt , samhug og góðvild hóps fólks safnast saman í eitt . Helgi og þessi hundruð einstaklinga sem lögðu söfnun hans lið eiga eitthvað meira en hrós skilið , það þarf bara að knúsa þetta fólk og við beinum því til ættingja þeirra og vina að gera það , “ segir Bergsteinn brosandi . „ Við erum ótrúlega þakklát Helga fyrir þetta framtak hans og gjafirnar sem hann keypti munu nýtast vel og skipta sköpum fyrir líf barna í neyð . Því getum við lofað . Fyrir hönd allra hér hjá UNICEF á Íslandi þakka ég ykkur öllum kærlega fyrir stuðninginn . “ Helgi viðurkennir að vera sjálfur eftir sig eftir þetta ferðalag . „ Nú þurfum við að vera duglegri að gefa í hjálparstarf , kaupa minni óþarfa og setja peninginn þar sem þörfin er mest , “ segir Helgi . „ Að hugsa til þess hvað okkur tókst að gera fyrir fólk í erfiðum aðstæðum er klikkað . Takk fyrir mig og takk fyrir að vera öll svona yndisleg . “ Hægt er að finna Helga á Instagram undir notendanafninu @helgiomarsson og sjá þegar hann tilkynnir 13 þúsund fylgjendum sínum frá innkaupunum .